Enhedslisten i Aalborg håber på, at flere partier vil åbne op om deres valgbudget, efter de selv har fremlagt, hvor meget de bruger i deres valgkamp.

Enhedslisten i Aalborg Kommune bruger 450.000 kroner i deres valgkamp for at få så mange mandater som muligt i byrådet. Det har de tirsdag offentliggjort. Nu opfordrer partiet de andre partier til også at lægge deres budgetter frem, så man kan se, hvor pengene kommer fra. - Der er virksomheder og entreprenører, som har store interesser i, hvad der sker i Aalborg Kommune. Hvis der er nogen forbindelse mellem dem og ledende politikere, er det rart at vide det, siger Per Clausen fra Enhedslisten. Enhedslistens penge kommer primært fra en partiskat, som alle folkevalgte betaler til fælleskassen. Derudover modtager en kandidat til byrådet 15.000 kroner fra fagforeningen 3F. Konservatives spidskandidat, Thomas Krarup, oplyser til TV2 Nord, at de konservatives budget er cirka halvdelen af Enhedslistens, og at de ikke modtager støtte fra virksomheder i nævneværdig grad. Venstre har ikke overblik over deres budget, men oplyser ligeledes at deres støtte fra virksomheder er minimal. Tina French fastslår samtidig, at de penge, de får ind fra virksomheder, ikke har indflydelse på partiets politik. - Det betyder ikke noget for den måde, vi behandler sagerne på i vores kommune. Der har jeg en meget principtfast moral, siger spidskandidat fra Venstre, Tina French. Enhedslistens penge kommer primært fra en partiskat, som alle folkevalgte betaler til fælleskassen. Derudover modtager en kandidat til byrådet 15.000 kroner fra fagforeningen 3F.